EURÓPSKA KOMISIA V Bruseli25. 1. 2021 COM(2021) 39 final 2021/0023(NLE) Návrh ODPORÚČANIE RADY o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia, ktorým sa mení odporúčanie Rady (EÚ) 2020/912



DÔVODOVÁ SPRÁVA 1.KONTEXT NÁVRHU •Dôvody a ciele návrhu Dôvody a ciele návrhu Hlavy štátov alebo predsedovia vlád EÚ 10. marca 2020 zdôraznili, že reakcia na pandémiu COVID-19 si vyžaduje spoločný európsky prístup. Komisia 16. marca 2020 prijala oznámenie, v ktorom odporučila dočasne obmedziť cesty z tretích krajín do regiónu EÚ+, ktoré nie sú nevyhnutné. Vedúci predstavitelia EÚ sa 17. marca 2020 na základe odporúčania Komisie dohodli na koordinovaných opatreniach na vonkajších hraniciach. V nadväznosti na uvedenú dohodu všetky členské štáty EÚ (s výnimkou Írska) a štáty pridružené k schengenskému priestoru (ďalej len „členské štáty“) prijali vnútroštátne rozhodnutia o uplatňovaní cestovných obmedzení. Odvtedy sa toto obmedzenie niekoľkokrát predĺžilo. Komisia 11. júna 2020 prijala oznámenie, v ktorom sa odporučilo predĺžiť cestovné obmedzenia do 30. júna 2020 a stanovil sa prístup k postupnému rušeniu obmedzení ciest do EÚ, ktoré nie sú nevyhnutné, od 1. júla 2020. Komisia 26. júna prijala návrh odporúčania Rady o obmedzení ciest do EÚ, ktoré nie sú nevyhnutné. Rada prijala uvedené odporúčanie 30. júna 2020. Odvtedy bolo zmenené päťkrát, a to 16. júla, 30. júla, 7. augusta, 22. októbra a 17. decembra 2020, s cieľom aktualizovať zoznam tretích krajín v prílohe I, v prípade ktorých možno zrušiť obmedzenie ciest do EÚ, ktoré nie sú nevyhnutné. Osem krajín bolo z pôvodného zoznamu 15 krajín vypustených a jedna krajina, Singapur, bola doplnená, čím sa celkový počet krajín, z ktorých by v súčasnosti mali byť možné cesty do EÚ, ktoré nie sú nevyhnutné, zvýšil na osem krajín (a dve osobitné administratívne oblasti jednej krajiny). Zároveň sa epidemiologická situácia v Európskej únii v jeseni zhoršila a s výskytom variantov ochorenia COVID-19 sa stala ešte nestabilnejšou. Ako prvý krok Komisia reagovala na tento vývoj prijatím odporúčania Komisie z 22. decembra 2020 o koordinovanom prístupe k cestovaniu a doprave v reakcii na variant SARS-CoV-2 zaznamenaný v Spojenom kráľovstve. Ako sa uvádza v oznámení Komisie z 19. januára 2021 o jednotnom postupe proti ochoreniu COVID-19, to, čo zvyčajne trvá desať rokov, sa vďaka prelomovým poznatkom v oblasti vedy, neobyčajnému politickému nasadeniu a úsiliu zo strany priemyslu dosiahlo za desať mesiacov a vďaka spusteniu rýchleho hromadného očkovania sa už vakcína proti ochoreniu COVID-19 podáva miliónom Európanov. Zatiaľ však počet nakazených osôb stúpa a kým rozsah zaočkovania nezvráti príliv pandémie, treba naďalej zotrvať v ostražitosti, dodržiavať opatrenia na zamedzenie šírenia nákazy a vykonávať kontroly verejného zdravia. EÚ a členské štáty musia bezodkladne konať, aby obmedzili riziko potenciálne horšej tretej vlny epidémie, ktorá by sa vyznačovala novými nákazlivejšími variantami vírusu, ktoré sa už v Európe vyskytujú. Tieto nové varianty vírusu sú skutočne závažným dôvodom na obavy. Zatiaľ čo v súčasnosti neexistujú dôkazy o tom, že by spôsobovali vážnejší priebeh ochorenia, podľa všetkého sú približne o 50 – 70 % nákazlivejšie. Znamená to, že vírus sa môže šíriť ľahšie a rýchlejšie, čo pre preťažené systémy zdravotnej starostlivosti predstavuje vyššiu záťaž. Nové varianty vírusu sú jednou z možných príčin podstatného nárastu počtu prípadov vo väčšine členských štátov v posledných týždňoch. V ich dôsledku bude cestovanie aj naďalej predstavovať osobitnú výzvu. Kým sa epidemiologická situácia výrazne nezlepší, mali by byť občania dôrazne odrádzaní od všetkých ciest, ktoré nie sú nevyhnutné, najmä do vysokorizikových oblastí a z nich. •Súlad s existujúcimi ustanoveniami v tejto oblasti politiky Toto odporúčanie slúži na implementáciu existujúcich ustanovení v tejto oblasti politiky, konkrétne vykonávania kontrol osôb a účinného monitorovania prekračovania vonkajších hraníc. •Súlad s ostatnými politikami Únie Toto odporúčanie je v súlade s ostatnými politikami Únie vrátane tých, ktoré sa týkajú vonkajších vzťahov a verejného zdravia. Kritériá v odporúčaní vychádzajú z priemernej 14-dňovej miery prípadov nahlásených v EÚ k 15. júnu 2020, zatiaľ čo v odporúčaní Rady o koordinovanom prístupe k obmedzeniu voľného pohybu v reakcii na pandémiu COVID-19 prijatom 13. októbra 2020 sa používajú ďalšie kritériá, konkrétne miera testovania a miera pozitivity testov. Kritériá použité v odporúčaní Rady z 13. októbra 2020 zohľadňujú najnovšie vedecké odporúčania a odporúčanie Rady o cestách do EÚ, ktoré nie sú nevyhnutné, by sa malo posúdiť rovnako. Rozdiely medzi právom na voľný pohyb občanov EÚ a osôb s dlhodobým pobytom v EÚ na jednej strane a cestovaním z tretích krajín na strane druhej neumožňujú automatické uplatňovanie prahových hodnôt stanovených v odporúčaní Rady z 13. októbra. Kritériá a postupy stanovené v odporúčaní Rady z 13. októbra však môžu poskytnúť užitočnú inšpiráciu aj v súčasnom kontexte.

2.PRÁVNY ZÁKLAD, SUBSIDIARITA A PROPORCIONALITA •Právny základ Zmluva o fungovaní Európskej únie (ZFEÚ), a najmä jej článok 77 ods. 2 písm. b) a e) a článok 292 prvá a druhá veta. •Subsidiarita (v prípade inej ako výlučnej právomoci) Článkom 292 ZFEÚ sa Rade umožňuje prijímať odporúčania. Podľa prvej vety uvedeného ustanovenia Rada prijíma odporúčania a podľa druhej vety uvedeného ustanovenia sa Rada uznáša na návrh Komisie vo všetkých prípadoch, v ktorých zmluvy ustanovujú, že prijíma akty na návrh Komisie. Platí to aj v súčasnej situácii, keďže jednotný postup na vonkajších hraniciach si vyžaduje spoločné riešenie. V článku 77 ods. 2 písm. b) ZFEÚ sa stanovujú opatrenia týkajúce sa kontrol osôb prekračujúcich vonkajšie hranice, zatiaľ čo v článku 77 ods. 2 písm. e) ZFEÚ sa stanovuje absencia akýchkoľvek kontrol osôb bez ohľadu na štátnu príslušnosť pri prekračovaní vnútorných hraníc. Opatrenia na základe článku 77 ods. 2 ZFEÚ má prijať Európsky parlament a Rada v súlade s riadnym legislatívnym postupom. Podľa článku 289 ods. 1 ZFEÚ sa riadny legislatívny postup uskutočňuje na návrh Komisie. •Proporcionalita V tomto návrhu sa zohľadňuje vyvíjajúca sa epidemiologická situácia a všetky dostupné relevantné dôkazy. Za implementáciu navrhovaného odporúčania Rady sú naďalej zodpovedné orgány členských štátov a štátov pridružených k schengenskému priestoru. Návrh je preto vhodný na dosiahnutie zamýšľaného cieľa a nepresahuje rámec toho, čo je nevyhnutné a primerané. •Výber nástroja Cieľom tohto návrhu je zmeniť odporúčanie Rady 2020/912. Tento cieľ si vyžaduje ďalšie odporúčanie Rady. 3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU •Hodnotenia ex post/kontroly vhodnosti existujúcich právnych predpisov Neuvádza sa. •Konzultácie so zainteresovanými stranami a posúdenie vplyvu Tento návrh zohľadňuje rokovania s členskými štátmi od zavedenia prvých dočasných obmedzení. Nevykonalo sa žiadne posúdenie vplyvu, hoci sa v návrhu zohľadňuje vyvíjajúca sa epidemiologická situácia a všetky dostupné relevantné dôkazy. •4.VPLYV NA ROZPOČET Žiadny. 2021/0023 (NLE)

Návrh ODPORÚČANIE RADY o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia, ktorým sa mení odporúčanie Rady (EÚ) 2020/912 RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a e) a článok 292 prvú a druhú vetu, so zreteľom na návrh Európskej komisie, keďže: (1)Rada 30. júna 2020 prijala odporúčanie (EÚ) 2020/912 o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia. (2)Kritériá stanovené v odporúčaní Rady (EÚ) 2020/912 vychádzajú z priemernej 14-dňovej miery prípadov nahlásených v EÚ k 15. júnu 2020. V odporúčaní Rady o koordinovanom prístupe k obmedzeniu voľného pohybu v reakcii na pandémiu COVID-19 prijatom 13. októbra 2020 sa používajú ďalšie kritériá, ktoré zohľadňujú najnovšie vedecké odporúčania. Nové varianty vírusu SARS-CoV-2 sú závažným dôvodom na obavy. Podľa všetkého sú varianty asi o 50 – 70 % nákazlivejšie, čím sa zvyšuje zaťaženie systémov zdravotnej starostlivosti. Kritériá a prahové hodnoty stanovené v rozhodnutí (EÚ) 2020/912 by sa preto mali aktualizovať. (3)Komisia 22. decembra 2020 reagovala na výskyt jedného takéhoto variantu prijatím odporúčania o koordinovanom prístupe k cestovaniu a doprave v reakcii na variant SARS-CoV-2 zaznamenaný v Spojenom kráľovstve. (4)Komisia 19. januára 2021 vo svojom oznámení o jednotnom postupe proti ochoreniu COVID-19 vyzvala na urýchlené prijatie opatrení s cieľom obmedziť riziko potenciálne horšej tretej vlny infekcií. (5)V uvedenom oznámení Komisia takisto zdôraznila, že, kým sa epidemiologická situácia výrazne nezlepší, mali by byť občania dôrazne odrádzaní od všetkých ciest, ktoré nie sú nevyhnutné, najmä do vysokorizikových oblastí a z nich. (6)Európske centrum pre prevenciu a kontrolu chorôb 21. januára 2021 vydalo svoje najnovšie posúdenie rizika týkajúce sa šírenia nových variantov SARS-CoV-2 vzbudzujúcich obavy v EÚ/EHP, v ktorom odporučilo prijatie prísnejších opatrení a usmernení na zamedzenie ciest, ktoré nie sú nevyhnutné, a to aj na účel spomalenia prinesenia a šírenia nových variantov SARS-CoV-2 vzbudzujúcich obavy. Okrem odporúčaní proti cestám, ktoré nie sú nevyhnutné, a obmedzení cestovania pre nakazené osoby by sa mali zachovať aj opatrenia týkajúce sa cestovania, ako je testovanie a karanténa cestujúcich, najmä v prípade cestujúcich z oblastí s vyššou incidenciou nových variantov. Ak sekvenovanie nie je stále dostatočné na vylúčenie možnosti vyššej incidencie nových variantov, ako sa uvádza v usmerneniach Európskeho centra pre prevenciu a kontrolu chorôb o sekvenovaní genómov, primerané opatrenia týkajúce sa cestovania by sa mali zvážiť aj pri cestách z oblastí, v ktorých je naďalej zaznamenaná vysoká miera komunitného šírenia. (7)V ústnych záveroch vypracovaných po videokonferencii členov Európskej rady 21. januára 2021 predseda Európskej rady poznamenal, že na zamedzenie šírenia vírusu môžu byť potrebné opatrenia obmedzujúce cesty do EÚ a cestovania v rámci EÚ, ktoré nie sú nevyhnutné, a vyzval Radu, aby preskúmala svoje odporúčania týkajúce sa cestovania v rámci EÚ a ciest do EÚ, ktoré nie sú nevyhnutné, a to so zreteľom na riziká, ktoré predstavujú nové varianty vírusu. (8)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a ZFEÚ, sa Dánsko nezúčastňuje na prijatí tohto odporúčania, nie je ním viazané ani nepodlieha jeho uplatňovaniu. Vzhľadom na to, že toto odporúčanie je založené na schengenskom acquis, sa má Dánsko v súlade s článkom 4 uvedeného protokolu rozhodnúť do šiestich mesiacov od rozhodnutia Rady o tomto odporúčaní, či ho bude transponovať. (9)Toto odporúčanie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES; Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu. (10)Pokiaľ ide o Island a Nórsko, toto odporúčanie predstavuje vývoj ustanovení schengenského acquis v zmysle dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis, ktoré patria do oblasti uvedenej v článku 1 bode A rozhodnutia Rady 1999/437/ES. (11)Pokiaľ ide o Švajčiarsko, toto odporúčanie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode A rozhodnutia 1999/437/ES v spojení s článkom 3 rozhodnutia Rady 2008/146/ES.

(12)Pokiaľ ide o Lichtenštajnsko, toto odporúčanie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode A rozhodnutia 1999/437/ES v spojení s článkom 3 rozhodnutia 2011/350/EÚ, PRIJALA TOTO ODPORÚČANIE: Odporúčanie Rady 2020/912 o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia sa mení takto: 1.Druhý odsek bodu 1 sa nahrádza takto: „S cieľom určiť tretie krajiny, v prípade ktorých by sa malo zrušiť aktuálne obmedzenie ciest do EÚ, ktoré nie sú nevyhnutné, by sa mala zohľadňovať epidemiologická situácia v príslušných tretích krajinách a ďalšie kritériá stanovené v tomto odporúčaní.“ 2.Bod 2 sa nahrádza takto: „Pokiaľ ide o epidemiologickú situáciu, mali by sa uplatňovať tieto kritériá: –„14-dňová kumulatívna miera oznámených prípadov ochorenia COVID-19“, t. j. celkový počet novo oznámených prípadov ochorenia COVID-19 na 100 000 obyvateľov za predchádzajúcich 14 dní, –„miera testovania“, t. j. počet testov na infekciu COVID-19 na 100 000 obyvateľov vykonaných za predchádzajúcich sedem dní, –„miera pozitivity testov“, t. j. percentuálny podiel pozitívnych testov zo všetkých testov na infekciu COVID-19 vykonaných za predchádzajúcich sedem dní, –charakter vírusu prítomného v krajine, a najmä to, či boli zistené varianty vzbudzujúce obavy. Varianty vzbudzujúce obavy sú varianty, ktoré ako také koordinovaným spôsobom identifikovalo Európske centrum pre prevenciu a kontrolu chorôb (ECDC) alebo orgány členských štátov. Na to, aby boli tretie krajiny zaradené do prílohy I, by mali spĺňať tieto prahové hodnoty: 14-dňová kumulatívna miera oznámených prípadov ochorenia COVID-19 nie vyššia než 25, miera testovania vyššia než 300 a miera pozitivity testov nie vyššia než 4 %.“ 3.Bod 4 sa mení takto: a)Druhý odsek sa nahrádza takto: „Cestovné obmedzenia pre konkrétnu tretiu krajinu, ktorá už je uvedená v prílohe I, sa môžu úplne alebo čiastočne zrušiť alebo opätovne zaviesť na základe zmien niektorých z uvedených podmienok, a následne zmien v posúdení epidemiologickej situácie. Ak sa situácia v tretej krajine rýchlo zhoršuje, a najmä pri výskyte vysokej incidencie variantov vírusu vzbudzujúcich obavy, je potrebné rozhodovať urýchlene.“; b)Dopĺňa sa tento nový odsek: „Pri rušení dočasného obmedzenia ciest do EÚ, ktoré nie sú nevyhnutné, vo vzťahu k tretím krajinám uvedeným v prílohe I by členské štáty mali na individuálnom základe zohľadňovať aj reciprocitu udelenú regiónu EÚ+.“ 4.Za bod 4 sa vkladá tento nový bod: „Členské štáty by mali dôrazne odrádzať od cestovania, ktoré nie je nevyhnutné, z regiónu EÚ+ do iných krajín, než sú krajiny uvedené v prílohe I.“ 5.Nasledujúce body sa zodpovedajúcim spôsobom prečíslujú.